To drenge fra Svenstrup-området fik en knap så god ide, hvordan de skulle komme hjem, da de torsdag eftermiddag fandt ud af, at deres rejsekort ikke længere fungerede. De valgte den korteste vej, som GPS anviste, og den vej gik via motorvejen. De to ti-årige drenge gik i nødsporet, og det fik flere til at kontakte politiet og fortælle, at det da vist var helt galt. Det er ganske enkelt ikke lovligt at gå på motorvejen, men den lektion var de to ferierende skoleelever vist ikke nået til endnu. - Det er jo livsfarligt , lyder det fra vagtchefen hos Nordjyllands Politi. Politiet kørte afsted og samlede de to drenge op og kørte dem hjem til bopælen. - Turen var gratis, men de var nok lidt brødebetyngede over at det var politiet, der kørte dem hjem, fortæller vagtchefen.

Referat:
To drenge på 10 år ville tage turen hjem via motorvejen, fordi det var den vej GPS´en viste.